b'\n_START_ARTICLE_\nBiodynamisk landbruk\n_START_PARAGRAPH_\nBiologisk-dynamisk landbruk er en form for \xc3\xb8kologisk landbruk som bygger p\xc3\xa5 forestillingen om at g\xc3\xa5rdsbruket utgj\xc3\xb8r en helhetlig og individuell organisme, og legger vekt p\xc3\xa5 \xc3\xa5 balansere holistisk utvikling og forholdet mellom jorden, plantene og dyrene som et b\xc3\xa6rekraftig system uten innblanding utenfra s\xc3\xa5 langt dette er mulig \xc3\xa5 forene med menneskers innh\xc3\xb8sting. Denne formen for landbruk bygger p\xc3\xa5 filosofen Rudolf Steiners tanker om hvordan menneske, nature og kosmos henger sammen, og trosforestillinger i antroposofi._NEWLINE_Biologisk-dynamisk landbruk anses av sine tilhengere som den f\xc3\xb8rste formen for \xc3\xb8kologisk landbruk og en av de f\xc3\xb8rste b\xc3\xa6rekraftige. Biodynamisk landbruk har derfor mye til felles med andre former for \xc3\xb8kologisk landbruk, slik som vekten p\xc3\xa5 bruk av kompostering og m\xc3\xb8kk, og motviljet mot \xc3\xa5 bruke industrielt fremstilt gj\xc3\xb8dsel og spr\xc3\xb8ytemidler jorden og plantene. Biodynamisk landbruk avviker fra andre typer \xc3\xb8kologisk landbruk er at man bruker en astronomisk kalender for \xc3\xa5 avgj\xc3\xb8re n\xc3\xa5r planting, innh\xc3\xb8sting og s\xc3\xa5 videre skal skje, og at man benytter homeopatiske preparater i blant annet kompostering_NEWLINE_Per 2008 var det 35 g\xc3\xa5rdsbruk i Norge som var drevet i henhold til biodynamiske prinsipper, dette av de om lag 50 000 g\xc3\xa5rdsbruk i Norge.\n_START_SECTION_\nId\xc3\xa9bakgrunn\n_START_PARAGRAPH_\nGrunnlaget for det biologisk-dynamiske landbruket ble lagt i \xc3\xa5tte foredrag som Rudolf Steiner holdt i Koberwitz ved Breslau fra 7. til 16. juni 1924. Foredragene er basert p\xc3\xa5 s\xc3\xa5kalt \xc3\xa5ndsvitenskapelige forskning av prosesser i jord, plantevekst og dyrehold, og Steiner ga en rekke praktiske anvisninger p\xc3\xa5 hvordan b\xc3\xb8nder kan styrke livsprosessene i alle ledd for \xc3\xa5 produsere matvarer av ern\xc3\xa6ringsmessig h\xc3\xb8y kvalitet. Driftsmetoden er beskrevet i Landbrukskurset og utviklet gjennom praktisk utpr\xc3\xb8ving gjennom 80 \xc3\xa5r._NEWLINE_Det biologisk-dynamiske landbruket er en internasjonal bevegelse som i dag drives i mer enn 50 land. Det internasjonale arbeidet inspireres og koordineres fra det antroposofiske sentret Goetheanum i Dornach, Sveits. Her dr\xc3\xb8ftes sp\xc3\xb8rsm\xc3\xa5l om faglige, sosiale, milj\xc3\xb8messige og kulturelle utfordringer knyttet til en videre utvikling, og Norge deltar aktivt i dette arbeidet med faste utsendinger.\n_START_SECTION_\nBiodynamisk vs \xc3\xb8kologisk\n_START_PARAGRAPH_\nS\xc3\xa6regnet for det biologisk-dynamisk jordbruket er at det if\xc3\xb8lge tilhengerne tar hensyn til planetenes posisjoner i forbindelse med s\xc3\xa5ing og h\xc3\xb8sting. \xc3\x85rlig utgis en egen s\xc3\xa5kalender. Det benyttes dessuten homeopatiske preparater som tilsettes komposten._NEWLINE_Det biologisk-dynamiske landbruket stiller flere tilleggskrav enn til det \xc3\xb8kologiske. Det er ikke tillatt med konvensjonell drift p\xc3\xa5 en biologisk-dynamisk g\xc3\xa5rd, og g\xc3\xa5rden betraktes som en egen \xc2\xaborganisme\xc2\xbb med sitt eget ressurskretsl\xc3\xb8p og en selvb\xc3\xa6rende oppbygging. Det sunneste er at g\xc3\xa5rden er mest mulig selvfors\xc3\xb8rgende og uavhengig av tilf\xc3\xb8rte ressurser utenfra.\n_START_SECTION_\nS\xc3\xa5kalenderen\n_START_PARAGRAPH_\nS\xc3\xa5kalenderen er utviklet av Maria Thun med grunnlag landbrukskurset til Rudolf Steiner. Som interessert g\xc3\xa5rdbruker fra Tyskland arbeidet Maria Thun med disse sp\xc3\xb8rsm\xc3\xa5lene i praksis i over 50 \xc3\xa5r. Utgangspunktet er solens kraft og de rytmiske prosesser, der jorden er en del av et planetsystem med d\xc3\xb8gnrytmer, m\xc3\xa5nerytmer og \xc3\xa5rstider. Alt dette har innvirkning p\xc3\xa5 hvordan vekster gror. If\xc3\xb8lge Maria Thun hadde b\xc3\xa5de m\xc3\xa5nens faser og dens rytme over himmelhvelvingen innvirkning. Kalenderen oppfattes av biologisk-dynamisk som et n\xc3\xb8dvendig hjelpemiddel.\n_START_SECTION_\nBiologisk-dynamiske spr\xc3\xb8yte- og kompostpreparater\n_START_PARAGRAPH_\nRudolf Steiner advarte mot \xc2\xabkjemiske\xc2\xbb produksjonshjelpemidler som ble introdusert i landbruket p\xc3\xa5 begynnelsen av 1900-tallet. Han mente at dette innebar at landbruket p\xc3\xa5 mange m\xc3\xa5ter ble trukket ut av naturens sammenheng. I stedet skulle det utvikles biologisk-dynamiske spr\xc3\xb8yte- og kompostpreparater, som er fremstilt med utgangspunkt i mineraler (silisium), gj\xc3\xb8dsel (kugj\xc3\xb8dsel), kjente helseplanter (ryllik, kamille, brennesle, eikebark, l\xc3\xb8vetann, legevendelrot) og organer fra husdyr (horn, bl\xc3\xa6re, tarm). Disse benyttes i homeopatiske doseringer til \xc3\xa5 spr\xc3\xb8yte jord/planter, og som tilsats i gj\xc3\xb8dsel/kompost for \xc3\xa5 underst\xc3\xb8tte omsetning og kvalitet. De biologisk-dynamiske preparatene selges til b\xc3\xb8nder og hagebrukere gjennom Biologisk-dynamisk Forening.\n_START_SECTION_\nBiodynamiske g\xc3\xa5rder i Norge\n_START_PARAGRAPH_\nDen f\xc3\xb8rste \xc3\xb8kologiske g\xc3\xa5rden i Norge var Nordre Sletner g\xc3\xa5rd ved Mysen i \xc3\x98stfold, som la om til biologisk-dynamisk i 1931. I over 30 \xc3\xa5r var disse pion\xc3\xa9rene innen det alternative landbruket i Norge. Etter hvert kom flere g\xc3\xa5rder til, og i 1970 var det ti biologisk-dynamisk g\xc3\xa5rder i Norge, og i 2006 35 g\xc3\xa5rder. Andre kjente biologisk-dynamiske g\xc3\xa5rder er Fokhol G\xc3\xa5rd og Alm \xc3\x98stre i Stange kommune og Nordgard Aukrust i Lom. Ogs\xc3\xa5 i Camphillandsbyene drivers det biologisk-dynamisk landbruk.\n_START_SECTION_\nMatvareproduksjon\n_START_PARAGRAPH_\nSom en avlegger av det biodynamiske landbruket ble import- og grossistselskapet Helios dannet i 1969 som Norges f\xc3\xb8rste omsetningskanal for \xc3\xb8kologiske produkter. I 2008 gikk Helios konkurs etter 39 \xc3\xa5r drift, men har gjenopptatt driften med nye eiere. Det meste av salget av \xc3\xb8kologiske matvarer omsettes i dag overtatt i de store matvarekjedene s\xc3\xa6rlig Coop. P\xc3\xa5 Rotvoll ligger det Det \xc3\x98kologiske Hus som omfatter matforedlingsverkstedet Corona, Rotvoll Bakeri og Rotvoll Landhandel. Virksomheten omfatter verksteder for mennesker som trenger tilrettelagt arbeid, og den videreforedler \xc3\xb8kologiske/biodynamiske r\xc3\xa5varer._NEWLINE_Biodynamisk vinproduksjonen er ogs\xc3\xa5 en n\xc3\xa6ring i sterk vekst.\n_START_SECTION_\nKontroll og godkjenning\n_START_PARAGRAPH_\nDebio er et frittst\xc3\xa5ende kontrollorgan for \xc3\xb8kologisk og biologisk-dynamisk produksjon i Norge, en oppgave som de har f\xc3\xa5tt delegert fra Mattilsynet (Mattilsynet om \xc3\xb8kologi). Ingen norske varer kan selges som \xc2\xab\xc3\xb8kologisk\xc2\xbb i Norge med mindre de er godkjent av Debio._NEWLINE_Biologisk-dynamisk produksjon har i tillegg et eget godkjenningsmerke, det internasjonale Demetermerket. Dette brukes i Norge som et tilleggsmerke til \xc3\x98-merket. Demeter er et internasjonalt nettverk av organisasjoner som godkjenner biodynamisk produserte varer, og er registrert i Norge siden 1951. I Norge er det Debio som forvalter Demetermerket. For \xc3\xa5 f\xc3\xa5 Demeter-godkjenning m\xc3\xa5 hele g\xc3\xa5rdsenheten drives biologisk-dynamisk. Demeterforvaltningen velges av \xc3\xa5rsm\xc3\xb8te i Biologisk-dynamisk Forening. Forvaltningen samarbeider med Demeter International om revidering og utvikling av et internasjonalt regelverk for biologisk-dynamisk jordbruk.\n_START_SECTION_\nDOK-fors\xc3\xb8kene\n_START_PARAGRAPH_\nI 1978 startet et langsiktig fors\xc3\xb8k ved FiBL-instituttet i Sveits for \xc3\xa5 belyse hvordan ulike jordbruksmetoder oppfyller kravene til begrepet \xc2\xabb\xc3\xa6rekraftig jordbruk\xc2\xbb. Arbeidet er lagt opp som en sammenligning mellom tre forskjellige driftsformer: Biologisk-Dynamisk (D), Organisk-biologisk (O) (\xc3\xb8kologisk) og Konvensjonelt (K) jordbruk, derav navnet DOK-fors\xc3\xb8kene._NEWLINE_Etter 22 \xc3\xa5rs registreringer (fra 1986) er det sl\xc3\xa5tt fast at biologisk-dynamisk landbruk er den eneste formen for matproduksjon som binder mer karbon i jorda enn den slipper ut i luftrommet. Resultatene bekreftes av tyske og svenske unders\xc3\xb8kelser. _NEWLINE_DOK-fors\xc3\xb8kene viser at mark, mikroorganismer, bakterier og andre jordlevende dyr gjennom hele perioden utgjorde en vesentlig h\xc3\xb8yere andel av matjorda ved biologisk-dynamisk og \xc3\xb8kologisk dyrking, enn ved konvensjonell dyrking. Mellom 35 og 50 prosent h\xc3\xb8yere for de biologisk-dynamiske, og mellom 15 og 30 prosent h\xc3\xb8yere for de \xc3\xb8kologiske parsellene. Merk at siden biodynamisk og \xc3\xb8kologisk landbruk krever st\xc3\xb8rre arealer enn konvensjonelt landbruk for \xc3\xa5 produsere samme mengde mat, er det ikke gitt at noen av metodene er bedre enn de andre med tanke p\xc3\xa5 milj\xc3\xb8, klima eller helse.\n_START_SECTION_\nUtdanning\n_START_PARAGRAPH_\nI Norge er det to utdanningssteder som tar opp den Biologisk-dynamiske driftsm\xc3\xa5ten i sin undervisning. Balderskolenes naturforvaltningslinje p\xc3\xa5 gamle Folds\xc3\xa6 Landbruksskole i Fyresdal i Telemark. Skolen er godkjent b\xc3\xa5de for norske og utenlandske elever og har b\xc3\xa5de en naturbruks- og en agronomlinje._NEWLINE_Sogn Jord- og Hagebruksskule i Aurland som er Norges eneste \xc3\xb8kologiske landbruksskole. Utdanningen omfatter VG 2 og VG3._NEWLINE_AP\xc3\x98G-ordningen (forkortelse for Arbeid p\xc3\xa5 \xc3\xb8kologisk g\xc3\xa5rd) er et samarbeidsprosjekt mellom Biologisk-dynamisk Forening og Oikos \xe2\x80\x93 \xc3\x98kologisk Landslag, som gir et tilbud til unge som \xc3\xb8nsker \xc3\xa5 delta i arbeidet og livet p\xc3\xa5 en \xc3\xb8kologisk eller biologisk-dynamisk g\xc3\xa5rd.\n_START_SECTION_\nBiologisk-dynamisk Forening\n_START_PARAGRAPH_\nBiologisk-dynamisk Forening ble stiftet i 1950 av en gruppe b\xc3\xb8nder og forbrukere som \xc3\xb8nsket \xc3\xa5 arbeide for utvikling av et biologisk-dynamisk jordbruk i Norge. Gjennom et frivillig arbeid har foreningen arrangert kurs og seminar, utviklet tidsskriftet Herba, v\xc3\xa6rt medstiftere av omsetningsbedriften Helios, deltatt i utviklingen av et Nordisk forsknings- og utviklingsmilj\xc3\xb8, st\xc3\xb8ttet opp om bokutgivelser og deltatt aktivt i utviklingen av det \xc3\xb8kologiske jordbruket, blant annet ved etableringen av Debio, Nors\xc3\xb8k og Oikos \xe2\x80\x93 \xc3\xb8kologisk landslag. Foreningen har en veiledningstjeneste som kan bist\xc3\xa5 med r\xc3\xa5d og oppf\xc3\xb8lging i en start- og omleggingsfase, og den formidler litteratur om framstilling, bruk og virkning av de biologisk-dynamiske preparatene._NEWLINE_Nordisk Forskningsring ble etablert i 1949 av aktive b\xc3\xb8nder og forskere i Norden, og har v\xc3\xa6rt til viktig inspirasjon b\xc3\xa5de for den teoretiske og praktiske utvikling av det biologisk-dynamiske og det \xc3\xb8kologiske jordbruket i Norden. Aktivitetene har spent fra st\xc3\xb8rre naturvitenskapelige fors\xc3\xb8k til utpr\xc3\xb8ving av ulike driftsmetoder p\xc3\xa5 felt- og g\xc3\xa5rdsniv\xc3\xa5.\n_START_SECTION_\nKjente g\xc3\xa5rder og spisesteder\n_START_PARAGRAPH_\nPrins Charles benytter biologisk-dynamiske metoder p\xc3\xa5 sin g\xc3\xa5rd Duchy Home Farm. Gourmetrestauranten Geranium i Kongens Have i K\xc3\xb8benhavn benytter kun \xc3\xb8kologisk eller biodynamiske r\xc3\xa5varer. Den to stjernes restauranten Manresa Restaurant i San Jose, California, benytter kun biodynamisk dyrkede r\xc3\xa5varer, stedet regnes for USAs beste fra g\xc3\xa5rd til bord-restaurant. SEKEM g\xc3\xa5rd i \xc3\xb8rkenen i Egypt. Her dyrkes biologisk-dynamisk bomull som blant annet selges som h\xc3\xa5ndkl\xc3\xa6r i Norge gjennom Sekem Scandinavia, samt te og snacks hos Friends Fair Trade.'